b'\n_START_ARTICLE_\nPiemen\xc5\xb3 pagarbinimas (Correggio)\n_START_SECTION_\nIstorija\n_START_PARAGRAPH_\nPaveikslas u\xc5\xbesakytas 1522 m. aristokrato Alberto Pratoneri jo gimin\xc4\x97s koply\xc4\x8diai San Prospero ba\xc5\xbeny\xc4\x8dioje Emilijos Red\xc5\xbee. Tiksli paveikslo pabaigimo data ne\xc5\xbeinoma. Paveikslas koply\xc4\x8dioje patalpintas 1530 m. 1640 m. Modenos ir Red\xc5\xbeijo kunigaik\xc5\xa1tis Fran\xc4\x8deskas I-asis Est\xc4\x97 slaptai pagrob\xc4\x97 paveiksl\xc4\x85 i\xc5\xa1 ba\xc5\xbeny\xc4\x8dios. 1746 m. Lenkijos karalius ir LDK didysis kunigaik\xc5\xa1tis, Saksonijos kurfiurstas Augustas III-asis \xc4\xafsigijo paveiksl\xc4\x85 ir pergabeno j\xc4\xaf \xc4\xaf Dresden\xc4\x85.\n_START_SECTION_\nPaveikslo tema\n_START_PARAGRAPH_\nPaveiksle vaizduojama Kristaus gimimo naktis. Epizodas, kuomet piemenys, i\xc5\xa1 angelo su\xc5\xbeinoj\xc4\x99 \xc5\xbeini\xc4\x85 apie I\xc5\xa1ganytojo gimim\xc4\x85, nusileido i\xc5\xa1 kaln\xc5\xb3 jo pagarbinti. Paveikslo veiksmas vyksta senoviniuose gri\xc5\xabv\xc4\x97siuose (matoma i\xc5\xa1likusi kolona ir akmenys), kurie vaizduoja Betliejaus prakart\xc4\x97l\xc4\x99. Kair\xc4\x97je vaizduojami piemenys. Vienas j\xc5\xb3 prisideng\xc4\x99s akis nuo \xc5\xa1viesos, sklindan\xc4\x8dios nuo k\xc5\xabdikio J\xc4\x97zaus. Piemenys atsine\xc5\xa1\xc4\x99 krep\xc5\xa1\xc4\xaf su \xc5\xbe\xc4\x85siukais. U\xc5\xbe Mergel\xc4\x97s Marijos yra \xc5\xa0v. Juozapas, kuris prilaiko asil\xc4\x85. Scenos peiza\xc5\xbeo tolumoje matyti br\xc4\x97k\xc5\xa1tantis rytas. Paveikslo vir\xc5\xa1uje atsiveria dangus, kuriame matyti angelai, \xc5\xa1ven\xc4\x8diantys Kristaus at\xc4\x97jim\xc4\x85._NEWLINE_Paveikslas laikomas pirmu reik\xc5\xa1mingu darbu vakarieti\xc5\xa1kame mene, kuriame vaizduojami dirbtinio ap\xc5\xa1vietimo efektai. Menininkas vaizduoja dievi\xc5\xa1k\xc4\x85j\xc4\x85 \xc5\xa1vies\xc4\x85, sklindan\xc4\x8dia nuo J\xc4\x97zaus Kristaus. Tipi\xc5\xa1kai Kored\xc5\xbeo k\xc5\xabrybai, scenoje n\xc4\x97ra n\xc4\x97 \xc5\xbeenklo apie b\xc5\xabsimas Kristaus kan\xc4\x8dias. Paveikslo veik\xc4\x97jai d\xc5\xbeiaugiasi esamu momentu. Marijos veide n\xc4\x97ra r\xc5\xabpes\xc4\x8di\xc5\xb3 ar gilaus psichologinio atvaizdavimo. Ji tiesiog d\xc5\xbeiaugiasi k\xc5\xabdikio gimimu. XVIII a., kai Kored\xc5\xbeo talento pripa\xc5\xbeinimas buvo pasiek\xc4\x99s vir\xc5\xa1\xc5\xabn\xc4\x99, \xc5\xa1is paveikslas populiariai buvo pramintas \xe2\x80\x9eNaktimi\xe2\x80\x9c, kad atskirti nuo kito paveikslo \xe2\x80\x9eMadonos su \xc5\xa0v. Jeronimu\xe2\x80\x9c, kuris buvo pramintas \xe2\x80\x9eDiena\xe2\x80\x9c.'